OLIY TAʼLIM MUASSASALARI TASARRUFIDAGI LITSEY VA LITSEY-INTERNATLAR NEGIZIDA AKADEMIK LITSEYLAR TASHKIL ETISH TOʻGʻRISIDA
(resolution, 2006-08-31)

Oʻzbekiston Respublikasi Prezidentining “Umumiy oʻrta taʼlim maktablarining bitiruvchilarini akademik litsey va kasb-hunar kollejlarida oʻqishini yanada kengaytirish chora-tadbirlari toʻgʻrisida” 2006-yil 27-iyuldagi PQ-427-son qarorini bajarish yuzasidan hamda Oʻrta maxsus, kasb-hunar taʼlimi tizimini Kadrlar tayyorlash milliy dasturi talablariga muvofiq ravishda takomillashtirish, iqtidorli yoshlarning bilim olishlariga shart-sharoitlar yaratib berish va ularni akademik litseylarda taʼlim-tarbiya olishini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim, Xalq taʼlimi, qishloq va suv xoʻjaligi, Sogʻliqni saqlash vazirliklarining hamda Aloqa va axborotlashtirish agentligining oliy taʼlim muassasalari tasarrufidagi litsey, litsey-internatlar negizida ilovaga muvofiq akademik litseylar tashkil etish toʻgʻrisidagi takliflariga rozilik berilsin. 2. Oʻzbekiston Respublikasi Oliy va oʻrta maxsus taʼlim vazirligi, Oʻrta maxsus, kasb-hunar taʼlimi markazi manfaatdor vazirlik va idoralar bilan birgalikda: bir oy muddatda akademik litseylar uchun tasdiqlangan namunaviy ustavlar asosida yangi tashkil etilayotgan akademik litseylarning ustavini hamda shtatlar jadvalini ishlab chiqsin va oʻrnatilgan tartibda tasdiqlasin; akademik litseylarning quvvatidan kelib chiqqan holda 2006/2007 oʻquv yili uchun birinchi kursga oʻquvchilarni qabul qilishni tashkil etsin; akademik litseylarning oʻqituvchilar tarkibini tanlov asosida malakali, chuqur kasbiy bilimga, yuksak axloqiy va maʼnaviy sifatlarga ega boʻlgan oʻqituvchilar bilan toʻldirilishini taʼminlasin. Litsey va litsey-internatlardagi 11-sinf oʻquvchilari oʻqishni umumiy oʻrta taʼlim oʻquv dasturi boʻyicha tugatishlari maʼlumot uchun qabul qilinsin. 3. Oʻzbekiston Respublikasi Iqtisodiyot vazirligi Oʻrta maxsus, kasb-hunar taʼlimi markazi va Moliya vazirligi bilan birgalikda 2007—2009-yillar investitsiya dasturlarini shakllantirishda, ilovadagi akademik litseylarni Vazirlar Mahkamasining “Umumiy oʻrta va oʻrta maxsus, kasb-hunar taʼlimiga izchil oʻtishni taʼminlashga doir qoʻshimcha chora-tadbirlar toʻgʻrisida” 2003-yil 29-oktabrdagi 473-son qarori bilan tasdiqlangan 2004—2009-yillarda respublika boʻyicha akademik litseylarni ishga tushirishning aniq yoʻnaltirilgan dasturida koʻzda tutilgan akademik litseylarda joylashtirilishini nazarda tutsin. Oʻrta maxsus, kasb-hunar taʼlimi markazi, zarur hollarda, 2004—2009-yillarda respublika boʻyicha akademik litseylarni ishga tushirishning aniq yoʻnaltirilgan dasturiga Vazirlar Mahkamasining 2003-yil 29-oktabrdagi 473-son qarori bilan tasdiqlangan umumiy barpo qilinadigan oʻquvchi oʻrni quvvatlari doirasida oʻzgartirishlar kiritish boʻyicha 1 oy muddatda taklif kiritsin. 4. Oʻzbekiston Respublikasi Moliya vazirligi mazkur qaror talablaridan kelib chiqqan holda, oliy taʼlim muassasalari tasarrufidagi litsey va litsey-internatlarning xarajatlar smetasiga hamda 2006-yil uchun tasdiqlangan Davlat budjetining maorif sohasi parametrlari doirasida tegishli oʻzgartirishlar kiritilishini taʼminlasin. 5. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S.Qosimov zimmasiga yuklansin.